b'\n_START_ARTICLE_\nArent Lemvigh-M\xc3\xbcller\n_START_SECTION_\nLiv\n_START_PARAGRAPH_\nArent Lemvigh-M\xc3\xbcller blev f\xc3\xb8dt i Holte den 2 maj 1899 i en h\xc3\xb8jborgerlig familie. Faderen var grosserer og ejer af kornfirmaet Ernst Lemvigh-M\xc3\xbcller & Co. Hans farbror var stifter af st\xc3\xa5l- og teknikgrossist firmaet Lemvigh-M\xc3\xbcller. Farmoderen var af adelssl\xc3\xa6gten von B\xc3\xbclow af Pl\xc3\xbcskow-Aggerupgaard-Bj\xc3\xb8rnemose._NEWLINE_Arent Lemvigh-M\xc3\xbcller blev student p\xc3\xa5 Birker\xc3\xb8d Statsskole og siden handelsskoleuddannet. Han har formodentlig ikke levet op til familiens forventninger, da han aldrig blev inddraget i faderens grossist virksomhed, men i sin ungdom ern\xc3\xa6rede sig som fabriksarbejder.\n_START_SECTION_\nNationalsocialisme\n_START_PARAGRAPH_\nDet er uklart, hvorn\xc3\xa5r Arent Lemvigh-M\xc3\xbcller fattede sympati for nationalsocialismen, men fra 1933 var han medlem af Dansk Socialistisk Parti, der var en udbryder af Frits Clausens DNSAP. Dansk Socialistisk Parti (DSP) blev stiftet i 1932 som National Socialistisk Parti. Lederen af partiet var den tidligere leder af DNSAPs K\xc3\xb8benhavnsafdeling Wilfred Petersen. Partiets m\xc3\xa5l var en national revolution med et diktatorisk samfundsstyre med kongen som overhoved og p\xc3\xa5 et nordisk racegrundlag. DSP opstillede egne stormtropper, Nordiske Legioner. Partiet gennemf\xc3\xb8rte en lang r\xc3\xa6kke politiske provokationer, der i mange tilf\xc3\xa6lde f\xc3\xb8rte til f\xc3\xa6ngselsdomme over partiets medlemmer. Under bes\xc3\xa6ttelsen organiserede Wilfred Petersen egne kommandogrupper til at efterforske og bek\xc3\xa6mpe den voksende modstandsbev\xc3\xa6gelse._NEWLINE_Da partiet i slutningen af 1934 \xc3\xa6ndrede navn til Dansk Socialistisk Parti, oprettedes propagandatjenesten Dansk Socialistisk Presse og Dansk Socialistisk Forlag samt Nordisk aktion. Sidstn\xc3\xa6vnte med Arent Lemvigh-M\xc3\xbcller som leder._NEWLINE_Fra september 1935 til juli 1936 udgav Nordisk aktion gennem Dansk Socialistisk Forlag bladet "Nordiske Stemmer", der udkom i omkring 1000 eksemplarer. De seks f\xc3\xb8rste numre med Arent Lemvigh-M\xc3\xbcller som redakt\xc3\xb8r. Sidetallet varierede fra 15 til 69 sider. Hvert h\xc3\xa6fte var opbygget om et tema som "Gl. Testamente", "J\xc3\xb8dernes Moral", "Principper", "Sandheden om Frimureriet" og "Kampen om Gud". En del af teksterne var overs\xc3\xa6ttelser af fortrinsvis tyske antisemitiske skrifter, \xe2\x80\x9dJ\xc3\xb8dernes moral\xe2\x80\x9d var en overs\xc3\xa6ttelse af det tyske racistiske sm\xc3\xa6deskrift \xe2\x80\x9dDie Sittenlehre des Juden\xe2\x80\x9d af Alfred Roth. Andre af skrifterne var skrevet af Lemvigh-M\xc3\xbcller selv._NEWLINE_"Nordiske Stemmer" var ikke det eneste blad, Dansk Socialistisk Presse udgav. "Stormen" var et blad, der var t\xc3\xa6nkt som et medlemsblad for DNSAPs K\xc3\xb8benhavnsafdeling og Danmarks Nationalsocialistiske Ungdom. Wilfred Petersen tog dette blad med over i sit nye parti, og allerede fra bladets f\xc3\xb8rste \xc3\xa5rgang nr. 2 blev det organ for Wilfred Petersens nazistparti. Bladet og de medf\xc3\xb8lgende l\xc3\xb8besedler til oph\xc3\xa6ngning fremf\xc3\xb8rte aggressive holdninger, b\xc3\xa5de over for det parlamentariske system, og mod Frits Clausens DNSAP, som blev anklaget for at f\xc3\xb8re en for bl\xc3\xb8d linje, eksempelvis over for j\xc3\xb8deproblemet. Andre samfundsundergravende grupper som marxister og frimurere var ogs\xc3\xa5 m\xc3\xa5l for angreb. Bladet blev flere gange beslaglagt, og flere redakt\xc3\xb8rer fik f\xc3\xa6ngselsdomme for injurier. Det endte med at justitsministeriet forb\xc3\xb8d bladet i september 1940._NEWLINE_P\xc3\xa5 grund af den provokatoriske linje skiftede "Stormen" ofte redakt\xc3\xb8r, og i januar 1938 blev det Arent Lemvigh-M\xc3\xbcllers tur. Det blev dog kun til et enkelt nummer. Allerede d. 19. januar blev han sammen med en r\xc3\xa6kke andre medlemmer af DSP anklaget og d\xc3\xb8mt for udbredelse af antisemitiske skrifter. Dommene l\xc3\xb8d p\xc3\xa5 mellem 20 og 80 dages h\xc3\xa6fte for injurier, bagvaskelse og blasfemi. Arent Lemvigh-M\xc3\xbcller modtog selv 40 dages h\xc3\xa6fte. I f\xc3\xb8lge retsprotokollen kom de anklagede med antisemitiske tilr\xc3\xa5b under retssagen. Anklageren mente dog ikke, at der var tale om idealister eller fanatikere, da de kun havde viderebragt andres skriverier i overs\xc3\xa6ttelse. De anklagede havde h\xc3\xa6vdet, at j\xc3\xb8der legitimerende overgreb p\xc3\xa5 unge kvinder p\xc3\xa5 baggrund af indhold i Talmud. Dommeren tillagde, at ingen af dem var kompetente i en teologisk diskussion. Derimod var de ballademagere, der gjorde anslag mod religionsfriheden og pointerede anklageren: j\xc3\xb8deforf\xc3\xb8lgelser er i modstrid med den danske mentalitet. Arent Lemvigh-M\xc3\xbcller m\xc3\xa5tte betale sagens omkostninger og restoplaget af \xe2\x80\x9dStormen\xe2\x80\x9d blev beslaglagt af myndighederne._NEWLINE_Herefter var Arent Lemvigh-M\xc3\xbcller f\xc3\xa6rdig med Dansk Socialistisk Parti. Sammen med lederen af Nordisk Aktions kvindegruppe - den tidligere feminist og socialdemokrat Olga Eggers - og flere andre fremtr\xc3\xa6dende medlemmer af DSP, br\xc3\xb8d Lemvigh-M\xc3\xbcller ud af partiet og blev i marts 1938 medstifter af Nordisk Front. Deres begrundelsen \xe2\x80\x9cmanglende tillid til de politiske F\xc3\xb8rere tvinger Folket til selv at tage Haand i Hanke, til atter at overdrage Magten til sig selv. Det er tvingende n\xc3\xb8dvendigt, at vi alle nu underordner os det store Maal: Nordens Enhed og Styrke, Folkets Lykke og Sikkerhed\xe2\x80\x9d. Nordisk Front eksisterede ikke l\xc3\xa6nge, da det ikke lykkedes at fravriste DSP flere medlemmer. Frontens blad, "Kampen for Nordisk Front", n\xc3\xa5ede kun at udkomme to gange. Begge gange med Lemvigh-M\xc3\xbcller som redakt\xc3\xb8r._NEWLINE_Herefter gik udbryderne hver til sit. Arent Lemvigh-M\xc3\xbcller blev repr\xc3\xa6sentant for to tyske blade. Det ene "Berliner B\xc3\xb6rsen-Zeitung" var et erhvervsblad, der ogs\xc3\xa5 bragte beretninger fra rigsdagen. Det andet "Die Wehrmacht" var et milit\xc3\xa6r- og propagandatidsskrift udgivet af overkommandoen for den tyske h\xc3\xa6r. Han var ogs\xc3\xa5 medlem af Dansk-Tysk Forening. I et referat af foreningens bestyrelsesm\xc3\xb8de den 13. november 1940 fremg\xc3\xa5r det, at Lemvigh-M\xc3\xbcller havde anmodet om at f\xc3\xa5 tilsendt foreningens medlemsfortegnelse, da han \xc3\xb8nskede at udsende to a tre numre af de p\xc3\xa5g\xc3\xa6ldende blade som akkvisition til foreningens medlemmer. Dette blev dog n\xc3\xa6gtet ham.\n_START_SECTION_\n2. verdenskrig\n_START_PARAGRAPH_\nI 1940 udgav Arent Lemvigh-M\xc3\xbcller ogs\xc3\xa5 "Vort folk f\xc3\xb8r korset: studier over nordisk kultur og historie f\xc3\xb8r kristendommen" p\xc3\xa5 eget forlag. Bogen havde 127 sider og var det l\xc3\xa6ngst skrift han selv havde skrevet. Bogen blev trykt hos Forretningstrykkeriet \xe2\x80\x9dAKA\xe2\x80\x9d. I dette skrift udvider Lemvigh-M\xc3\xbcller sit semi-hedenske opg\xc3\xb8r med kristendommen, som han p\xc3\xa5begyndte i skriftet \xe2\x80\x9dKampen om Gud\xe2\x80\x9d, i tr\xc3\xa5d med de mere semi-religi\xc3\xb8se dele af nazismen. Det blev senere omsat til praksis gennem hans engagement i Schalburgkorpsets solhvervsfejringer._NEWLINE_I januar 1942 registrerede Arent Lemvigh-M\xc3\xbcller firmaet Dansk-Tysk Nationalsocialistisk Forlag og Boghandel p\xc3\xa5 adressen Vester Voldgade 83 i K\xc3\xb8benhavn. Lemvigh-M\xc3\xbcller var en af de ivrigste tysksindede annonc\xc3\xb8rer i Boghandler-tidende, men han k\xc3\xa6mpede \xc3\xa5benbart med leveringsvanskeligheder. I en annonce i 1942 m\xc3\xa5tte han meddele de kunder, der hungrede efter tysk litteratur:\xc2\xa0\xc2\xbbPaa Grund af de vanskelige Leveringsforhold i Tyskland er mit Lager af ovenn\xc3\xa6vnte og andre tyske B\xc3\xb8ger st\xc3\xa6rkt begr\xc3\xa6nset, hvorfor jeg tillader mig at henstille til Boghandlerne allerede nu at afgive Bestillinger, da det sandsynligvis vil v\xc3\xa6re umuligt at faa flere B\xc3\xb8ger senere paa Aaret\xc2\xab._NEWLINE_Arent Lemvigh-M\xc3\xbcller var dog ikke f\xc3\xa6rdig som redakt\xc3\xb8r. I juli 1943 blev han ansvarshavende redakt\xc3\xb8r p\xc3\xa5 Schalburgkorpsets ideologiske blad "Paa Godt Dansk - Maanedsblad for Nordisk Kultur og Politik". Det var en stilling han beholdt til omkring befrielsen i maj 1945. Aktive medlemmer af germanske kamporganisationer kunne abonnere p\xc3\xa5 bladet til halv pris. Tidsskriftet propaganderede for frivillige til Waffen-SS, men bragte for \xc3\xb8vrigt mange forskellige artikler skrevet af folk fra forskellige organisationer.\n_START_SECTION_\nEfter krigen\n_START_PARAGRAPH_\nEfter krigen holdt Arent Lemvigh-M\xc3\xbcller en lav profil. Han fortsatte dog sit firma Dansk-Tysk Nationalsocialistisk Forlag og Boghandel indtil den 25. juli 1952. Arent Lemvigh-M\xc3\xbcller d\xc3\xb8de den 11. december 1974.'